Cellavédelem

A Védelem fülön az egyes cellák módosításával, illetve megjelenítésével kapcsolatos két opciót találhatunk. A Zárolt opció ki- vagy bekapcsolásával a cellák tartalmának módosítását engedélyezhetjük vagy akadályozhatjuk meg, míg a Rejtett opció bekapcsolása esetén a cellaértékek kiszámításához használt képleteket rejthetjük el.

A cellák zárolásával megakadályozhatjuk, hogy a felhasználók a táblázatban egy-egy nem módosításra szánt képletet vagy cellaértéket véletlenül felülírjanak.

Ahhoz, hogy ezek a beállítások érvénybe lépjenek, aktivizálnunk kell a lapvédelmet az Eszközök menü Védelem  Lapvédelem parancsával.

A védelmet, vagyis a munkalap és a zárolt cellák módosításának elkerülését, a megjelenő Lapvédelem panelen található A munkalap és a zárolt cellák védelme jelölőnégyzettel kapcsolhatjuk be.

A Minden felhasználónak engedélyezve csoport jelölőnégyzetei segítségével beállíthatjuk, hogy a védelem a munkalap mely elemeire terjedjen ki. Például a Cellák formázása jelölőnégyzet törölt állapotában az Excel megakadályozza a zárolt cellák formátumozását. Az Objektumok szerkesztése jelölőnégyzet törölt állapotában a zárolt diagramok és rajzobjektumok áthelyezése és formátumozása nem lehetséges. A jelölőnégyzetek kiválasztása engedélyezi az adott művelet végrehajtását.

Amennyiben a lapvédelem feloldását jelszóhoz szeretnénk kötni, a megfelelő jelszót a Jelszó a védelem feloldásához rovatba gépelhetjük be. Amennyiben a jelszó rovatot kitöltöttük, az OK gomb használata után – az esetleges gépelési hibák elkerülése végett – a jelszót meg kell erősítenünk, annak újbóli begépelésével.

Amikor a cellavédelem aktív, a módosítható cellák között legegyszerűbben a TAB és a SHIFT+TAB billentyűkombinációk segítségével közlekedhetünk.

A lapvédelem feloldásához használjuk az Eszközök menü Védelem  Lapvédelem feloldása parancsát. Amennyiben a védelem bekapcsolásakor jelszót adtunk meg, a védelem feloldása csak a jelszó ismeretében lehetséges.